חוק-יסוד: הכנסת (תיקון מס' 49)
הצעת חוק פרטית, הכנסת ה-23
פורסם: ספר החוקים, חוברת 2800, עמ' 70, 2020-06-16T00:00:00+03:00
התיקון הוסיף לחוק-יסוד: הכנסת הסדר שיאפשר לחברי כנסת שהתמנו לכהונת שר או לכהונת סגן שר להפסיק את חברותם בכנסת לתקופה שבה הם מכהנים בתפקיד זה, ולחזור לכהונתם בכנסת עם תום כהונתם ברשות המבצעת. לפי ההסדר, הידוע בכינוי "החוק הנורווגי", מספר השרים וסגני השרים היכולים להתפטר מהכנסת ולחזור אליה נגזר מגודל הסיעה וממספר חברי הכנסת ה"פנויים" – אלה הנמנים עם הסיעה שאינם שרים או סגני שרים. 
על פי ההסדר, כדי לשמור על עצמאותו של חבר הכנסת החדש שנכנס לכנסת, השר (או סגן השר) שהתפטר מהכנסת רשאי לחזור לכנסת רק במקרים מוגבלים – אם הוא חדל לכהן כשר או סגן שר, או אם התמנה לראש הממשלה (כולל ממלא מקום וראש ממשלה בפועל), ולא על יסוד החלטה חד-צדדית מצדו. כמו כן נקבע כי שרים או סגני שרים, החברים באותה הסיעה, יכולים לבצע ביניהם החלפה כך שחברותו של אחד מהם כחבר כנסת, שנפסקה לפי ההסדר, תתחדש וחברותו של השני תיפסק במקומו.